Atklāta konkursa 
“Vispārīgā vienošanās Rīgas valstspilsētas ielu izbūves, pārbūves un seguma atjaunošanas būvuzraudzībai”
 ID Nr. CAIP 2024/39

Atbilde uz 02.05.2024. iesniegto jautājumu


Jautājums:
Ieinteresētais piegādātājs lūdz Pasūtītāju izvērtēt iespēju precizēt Vispārīgās vienošanās 3.pielikuma Piedāvājums veidni un tās nosacījumus. 
Saskaņā ar Vispārīgās vienošanās 3.pielikuma Piedāvājums nosacījumiem, iesniedzot piedāvājumu, ir jāiesniedz arī Atbildīgā būvuzrauga apliecinājums, ka uz Līguma izpildes laiku nebūs nodarbināts pie cita darba devēja vai cita Līguma izpildē. Vienlaikus atklāta konkursa nolikuma 1.pielikuma Būvuzraudzības darba uzdevums / tehniskā specifikācija 3.2.punktā ir noteikts, ka Atbildīgajam būvuzraugam nedrīkst būt vienlaicīgi vairāk kā 2 objekti. 
Vispārīgie būvnoteikumi 122.punkts nosaka – “To otrās grupas būvju būvuzraudzību, kuru būvniecība pilnībā vai daļēji tiek finansēta no publisko personu līdzekļiem, Eiropas Savienības politiku instrumentu vai citas ārvalstu finanšu palīdzības līdzekļiem, kā arī trešās grupas būvju būvuzraudzību uz līguma pamata var veikt tikai būvkomersants, kurš reģistrēts būvkomersantu reģistrā un kuram ir tiesības piedāvāt pakalpojumus būvuzraudzības jomā, un kurš nodarbina atbilstošus būvspeciālistus, ja speciālajos būvnoteikumos nav noteikts citādi.”. Vēršam Iepirkuma komisijas uzmanību, ka atklāta konkursa nolikumā ir atļauts piesaistīt apakšuzņēmējus, bet, aizliedzot atbildīgajam būvuzraugam būt nodarbinātam pie cita darba devēja, tas ierobežo uzņēmēja iespēju piedalīties citos iepirkumos, plānot jaunus līgumus (veikt uzņēmējdarbību) un/vai pabeigt būvdarbus iesāktajos būvobjektos, kas pēc būtības var arī neietekmēt plānotā līguma uzsākšanu vai izpildi. 
Atklātā konkursa ar Id.Nr. CAIP 2024/39 Vispārīgās vienošanās projekta 5.pielikumā Līguma projektā 5.9.apakšpunkts nosaka, ka Pasūtītājs var likt nomainīt ikvienu Darbu izpildē iesaistīto darbinieku, arī, ja Pasūtītājs ir konstatējis iesaistītā darbinieka nekompetenci vai nolaidību. 
Ņemot vērā iespējamos iepirkumu izvērtēšanas termiņus un būvdarbu uzsākšanas un/vai darbības termiņus, lūdzam precizēt atbildīgā būvuzrauga apliecinājuma prasību.


Atbilde:
Komisija skaidro, ka atklāta konkursa “Vispārīgā vienošanās Rīgas valstspilsētas ielu izbūves, pārbūves un seguma atjaunošanas būvuzraudzībai” nolikuma (turpmāk –  Nolikums) 1.pielikuma “Būvuzraudzības darba uzdevums / tehniskā specifikācija” (turpmāk – Būvuzraudzības darba uzdevums) 3.2.punktā ir noteikts, ka atbildīgajam būvuzraugam nedrīkst būt vienlaicīgi vairāk kā 2 objekti. Nolikuma 9.pielikuma “Vispārīgās vienošanās projekts” 3.pielikumā “Piedāvājums” (turpmāk – Piedāvājums) norādīts, ka Piedāvājumam pielikumā pievienojams atbildīgā būvuzrauga apliecinājums, ka uz Līguma izpildes laiku nebūs nodarbināts pie cita darba devēja vai citā Līguma izpildē. Savukārt, Būvuzraudzības darba uzdevuma 3.1.punkts paredz, ka uzraudzības izpildē jānodrošina uzraudzības dalībnieku darba laika ieguldījumu vismaz 40 stundas nedēļā. 
Paskaidrojam, ka Piedāvājumā norādītā prasība attiecībā uz atbildīgā būvuzrauga apliecinājumu izriet no un ir saskaņā ar Darba likuma 131.panta pirmajā daļā noteikto “Darbinieka normālais dienas darba laiks nedrīkst pārsniegt astoņas stundas, bet normālais nedēļas darba laiks — 40 stundas. Dienas darba laiks šā likuma izpratnē ir darba laiks diennakts periodā.” un Būvuzraudzības darba uzdevuma 3.1.punktā noteikto.
Vienlaikus vēršam uzmanību, ka Piedāvājumā norādītais apliecinājums un tā saturs nenosaka, ka atbildīgais būvuzraugs nevar pastāvēt darba tiesiskās attiecībās ar vairāk kā vienu uzņēmumu, bet gan nosaka, ka tas nevar būt nodarbināts (veikt atbildīgā būvuzrauga pienākumus) cita uzņēmuma ietvaros vienlaicīgi ar attiecīgo pienākumu veikšanu konkrēta līguma ietvaros. 



